Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 1 Pv 326/12/8810	Spišská Nová Ves, 26.2.2013
EEČ : 2-68-33-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 30. januára 2012 v čase okolo 19.00 h v Krompachoch, na ul. Hlavnej č. 34, v spoločnej domácnosti, po predchádzajúcej hádke pod vplyvom alkoholických nápojov vyhrážal sa zabitím svojej  manželke XXXXX, pričom prstami rúk jej chcel zatlačiť do oblasti očí, následne sa jej s fľašou v ruke vyhrážal zabitím a to tak, že ju udrie do hlavy, pričom v ďalšom konaní mu zabránila privolaná hliadka OO-PZ  XXXXX,

- dňa 21. marca 2012 v čase okolo 22.30 h v Krompachoch, na ul. Hlavnej č. 34, v priestoroch spoločnej domácnosti pod vplyvom alkoholických nápojov, po predchádzajúcej hádke, vyhrážal sa zabitím svojej manželke XXXXX, kričal že ju obarí vriacou vodou, následne ju fyzicky napadol a to tak, že päsťou ruky ju udrel do oblasti tváre, 
a keďže sa voči nej správal agresívne aj v minulosti, vzbudili jeho vyhrážky u nej obavu, že ich aj uskutoční
lebo je trestné stíhanie neprípustné podľa § 9 odsek 1 písmeno d
Odôvodnenie:
Poverený príslušník PZ, Obvodného oddelenia v Krompachoch, uznesením sp. zn. ORP-189/KR-SN-2012  zo dňa 22.03.2012 začal trestné stíhanie a súčasne vzniesol obvinenie XXXXX pre prečin nebezpečného vyhrážania podľa § 360 ods.1, ods.2 písm. b/ Tr.zákona v podstate na tom skutkovom základe, že dňa 30. januára 2012 v čase okolo 19.00 h v Krompachoch, na ul. Hlavnej č.34, v spoločnej domácnosti, po predchádzajúcej hádke pod vplyvom alkoholických nápojov, vyhrážal sa zabitím svojej manželke XXXXX, pričom prstami rúk jej chcel zatlačiť do oblasti očí, následne sa jej s fľašou v ruke vyhrážal zabitím a to tak, že ju udrie do hlavy, pričom v ďalšom konaní mu zabránila privolaná hliadka OO-PZ XXXXX, a keďže sa voči nej správal agresívne aj v minulosti vzbudili jeho vyhrážky u nej obavu, že ich aj uskutoční.

            Poverený príslušník OO-PZ v Krompachoch uznesením sp. zn. ORP-517/KR-SN-2012 zo dňa 22.03.2012 začal trestné stíhanie a súčasne vzniesol obvinenie XXXXX pre prečin nebezpečného vyhrážania podľa § 360 ods.1, ods. 2 písm. b/ Tr. zákona v podstate na tom skutkovom základe, že dňa 21. marca 2012 v čase okolo 22.30 h v Krompachoch, na ul. Hlavnej č. 34, v priestoroch spoločnej domácnosti, pod vplyvom alkoholických nápojov, po predchádzajúcej hádke vyhrážal sa zabitím svojej manželke XXXXX, kričal že ju obarí vriacou vodou, následne ju fyzicky napadol a to tak, že päsťou ruky ju udrel do oblasti tváre a keďže sa voči nej správal agresívne aj v minulosti vzbudili jeho vyhrážky u nej obavu, že ich aj uskutoční.

Následne dňa 23.03.2012 poverený príslušník PZ spojil na spoločné konanie podľa § 21 ods. 3 Tr. poriadku /per analogiam/ s poukazom na ust. § 18 ods.1 Tr. poriadku trestné veci obvineného XXXXX.

V priebehu skráteného vyšetrovania bolo preukázané, že obvinený XXXXX trpí onkologickým ochorením, ktoré má progredujúci charakter a boli zistené metastázy pečene. Taktiež ošetrujúci lekár obvineného XXXXX vzhľadom na zdravotný stav obvineného uviedla, že obvinený XXXXX je nastavený na mnohé lieky, ktoré môžu spôsobovať poruchy vnímania skutočností a neobjektívnu výpoveď. Z uvedeného dôvodu policajt trestné stíhanie dňa 11.10.2012 prerušil podľa § 228 ods. 2 písm. b/ Tr. poriadku.

  Poverený príslušník PZ uznesením zo dňa 19.02.2013 podľa § 228 ods. 5 Tr. poriadku rozhodol o pokračovaní v trestnom stíhaní obvineného XXXXX, nakoľko dôvody, pre ktoré bolo trestné stíhanie prerušené, pominuli.
 
Dňa 21.02.2013 predložil poverený príslušník PZ  spis  prokurátorovi s návrhom na zastavenie trestného stíhania obvineného XXXXX podľa § 215 ods. 1 písm. d) Tr. por., s poukazom na § 9 ods. 1 písm. d) Tr. por. 

Tento návrh odôvodnil tým, že vykonanými dôkazmi, najmä výsluchom poškodenej XXXXX, listinných dôkazov vyplýva, že skutky uvedené v uznesení o vznesení obvinenia sa stali, že sa ich dopustil obvinený XXXXX  a že tieto skutky napĺňajú znaky pokračovacieho prečinu nebezpečného vyhrážania podľa § 360 ods. 1, ods. 2 písm. b/ Tr. zákona .

Súčasne bolo zistené, že obvinený XXXXX v priebehu skráteného vyšetrovania zomrel dňa 14.02.2013.

To vyplýva z úmrtného listu mesta XXXXX, zapísaného v knihe úmrtí matričného úradu, Mesta XXXXX, vo zväzku 15, ročník 2013, strana 209, por. č. 23 a vzhľadom na smrť obvineného je trestné stíhanie neprípustné. 

Preskúmaním návrhu povereného príslušníka PZ bolo zistené, že tento návrh je dôvodný a zákonný. Zo spisového materiálu jednoznačne vyplýva dôvodnosť trestného stíhania obvineného XXXXX a tiež jeho úmrtie dňa 14.02.2013.  

Podľa § 215 ods. 1 písm. d) Tr. por. „prokurátor zastaví trestné stíhanie, ak je trestné stíhanie neprípustné podľa § 9 ods. 1 písm. d) Tr. por.“

Podľa § 9 ods. 1 písm. d) Tr. por. „trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel, alebo bol vyhlásený za mŕtveho.“ 

S poukazom na vyššie uvedené bolo rozhodnuté tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť obvineného a poškodeného, ktorá má odkladný účinok (§ 215 ods. 6 Tr. por.).Sťažnosť sa podáva orgánu, proti ktorého uzneseniu smeruje a to do  troch  dní od oznámenia  uznesenia (§ 187 Tr. por.).

JUDr. Petra Dobranská
prokurátorka